## Nuria Montes reivindica que el comerç de proximitat és “un pilar irrenunciable de l’economia valenciana i de la nostra acreditada tradició mercantil”

*** Amb motiu del Dia del Comerç Local, que se celebra este divendres, la consellera recorda que el 58 % de les botigues valencianes són minoristes
* Nuria Montes es compromet a “seguir acompanyant el sector amb polítiques que ajuden a la seua competitivitat i estàndards de qualitat”**

La consellera d’Innovació, Indústria, Comerç i Turisme, Nuria Montes, ha reivindicat el comerç de proximitat com “un pilar irrenunciable de l’economia valenciana i de la nostra acreditada tradició mercantil”.

Amb motiu del Dia del Comerç Local, que cada any se celebra el 25 d’octubre, Montes s’ha mostrat conscient “dels reptes i les possibilitats de futur del teixit comercial detallista valencià, que està format per més de 43.000 empreses, les quals suposen el 58 % de tot el sector comercial de la regió.”

En este sentit, la consellera ha destacat que “l’últim informe de les Cambres de Comerç de la Comunitat Valenciana xifra en 360.000 les ocupacions directes i indirectes del comerç al detall, la qual cosa representa el 17,5 % del total. I la seua aportació al PIB regional és del 5,1 %”.

**Millorar**

“Amb estes dades”, ha afegit Montes, “no hi ha cap tipus de dubte de la vitalitat del comerç local i del nostre compromís per acompanyar-lo en la seua evolució cap a un model que mantinga la seua competitivitat i estàndards de qualitat. Per això, des de la Conselleria estem impulsant la innovació, l’adaptació tecnològica i la transformació digital, factors que contribuïxen a millorar l’eficiència comercial i l’experiència del client.”

Per la seua part, la directora general de Comerç, Artesania i Consum, Maribel Sáez, ha destacat el paper cohesionador, socialment i territorialment, del comerç de proximitat. “Amb cada compra local ajudem un sector que manté viva l’essència dels nostres barris. Triar comerç local”, ha dit Sáez, “és connectar amb les nostres arrels. I el lema que hem triat enguany, ‘Tan prop, tan nostre’, ho resumix molt bé”.

La directora general ha recordat també que “una altra característica intrínseca del nostre comerç local és l’altíssima proporció de treballadors autònoms o micro i xicotetes empreses. Així, huit de cada deu xicotets comerços tenen un màxim de dos treballadors i quasi la mitat només un”, ha afegit Sáez.

Finalment, la consellera Nuria Montes també ha manifestat el seu compromís per a, des del Govern Valencià, “fomentar pràctiques comercials sostenibles que respecten el medi ambient i promoguen la responsabilitat social corporativa, garantint un futur millor per a les generacions futures”.

Així, “treballarem en estreta col·laboració amb el sector privat per a desenrotllar polítiques que fomenten un ambient comercial propici per al creixement i la inversió”, ha conclòs.

Fecha: 24/10/2024